|  |
| --- |
| **Mat. 12:38-42****“Die teken van Jona verander jou lewe vir ewig.”***Andries Burger, Pinetown Gemeente, 27 Maart 2022* |

*Sing:* *Lied 155:1,2,3; Lied 417:1,2; “Die liefde van Jesus is wonderbaar”; Lied 422:1,2,3; “Vrede”*

**<< Lees Mat. 12:38-42 >>**

Dit klink nie na ŉ ongewone vraag wat hulle vir Jesus vra nie.

Die Here het tog gereeld tekens gegee in die verlede –

dink maar Gideon se vraag dat die Here die wol op die dorsvloer moet laat nat word van dou terwyl die dorsvloer droog bly.

En toe God dit doen, toe vra Gideon sowaar dat Hy dit nog ŉ keer sou doen maar hierdie keer die wol laat droog bly terwyl die dorsvloer nat dou. (Rig. 6:36-40).

En wéér het die Here vir Gideon ŉ teken gegee.

Waarom reageer Jesus dan so anders toe hulle hom vir ŉ teken vra?

Om dit te verstaan moet ons die konteks verstaan.

Die hele dag was al een konfrontasie op die ander – lees maar die hele hoofstuk 12.

Terwyl hulle deur die koringland stap, pluk Jesus se dissipels van die are af om die doppe af te vryf en dan te eet. Maar hulle mag mos nie sê die Fariseërs, dis die Sabbat, dan mag jy geen werk doen nie.

Toe hulle daarna in die Sinagoge kom en daar is ŉ man met ŉ gebreklike hand – toe lok die Fariseërs vir Jesus uit sodat hulle ŉ rede kan kry om Hom te vervolg.

“Mag mens iemand op die Sabbat gesond maak?”, vra hulle.

Jesus verduidelik waarom mens iets goeds op die Sabbat kan doen en Hy maak die man gesond.

Die Fariseërs se reaksie is om uit te gaan en te planne te maak oor hoe hulle vir Jesus gaan doodmaak.

Toe Jesus daarvandaan weggaan het baie mense Hom gevolg en Hy het almal gesond gemaak – die een wondergenesing na die ander.

Dit konfrontasie met die Fariseërs kom op spits toe Jesus ŉ man wat blind en stom was bevry van die mag van ŉ bose gees sodat hy van sy gebrek genees het.

Die menigte mense was verbaas en hulle begin wonder of Hy nie dalk die Seun van Dawid is nie, die Messias wat sou kom.

Die Fariseërs se reaksie is om Jesus verdag te maak: Hy dryf bose geeste uit met die hulp van die duiwel sê hulle.

Sonder om doekies om te draai wys Jesus hulle baie skerp tereg –

As julle sê die werk van die Heilige Gees is die werk van die duiwel sal dit julle nie vergewe word nie.

 Julle slange! Weet julle nie dat slegte dinge uit slegte harte kom nie?

Dit is toé ... wat hulle vir ŉ wonderteken uit die hemel vra.

(Asof alles wat Hy reeds gedoen het nie sy gesag en sy goddelike mag genoeg bewys het nie!)

Wie vra die teken?

Mense wat besig is om Jesus se dood te beplan, mense wat die Heilige Gees beswadder deur sy werk aan die duiwel toe te skryf.

En waarom vra hulle ŉ teken?

Hulle soek nie na bevestiging van geloof en vertroue soos dit vir Gideon en ander was nie. Hulle soek net nóg iets om Jesus verdag te maak, iets om te gebruik as rede waarom hulle nie in Hom glo nie.

Daarom Jesus se antwoord dat Hy nie vir hulle nóg ŉ teken sal gee nie.

\*\*\*

Geen teken nie, behalwe die teken van die profeet Jona...

Wat is hierdie teken van Jona?

Mense maak allerhande vergelykings tussen Jona en Jesus –

maar laat ons liewer net bly by wat die Bybel direk leer.

 Die vergelyking wat Jesus self maak.

Jesus sê in Lukas 11:30, “*30Net soos Jona vir die mense van Nineve ŉ teken was, so sal die Seun van die mens ŉ teken wees vir die mense van vandag.”*

En hoe was Jona ŉ teken vir Nineve?

Uit Jona 2 weet ons dat hy nie in die stormsee verdrink het nie, maar Ninevé se mense het dit nie geweet nie.

Matrose het Jona in die stormsee gegooi en hy het sekerlik verdrink .. hoe anders?

En drie dae later was Jona lewendig terug uit die dood en kom preek hy in Ninevé oor God se waarskuwing teen hulle sonde.

Kan jy jou dit indink?!

Na drie dae en drie nagte het Jona uit die dood teruggekom!

 Sou jy nie ook na die man se boodskap luister nie?!

Netso sê Jesus, sal Hy na drie dae uit die dood weer lewe. En dít sal vir hulle (en vir almal) ŉ teken wees.

Van wat sal dit ŉ teken wees?

Dat Jesus Christus wél die Messias is.

 Dit is die één teken wat Hom totaal onderskei van alles en almal.

Ander kan nog sê dat hulle mense gesond gemaak het – soos bv. Elisa wat Naäman van melaatsheid genees het (2. Kon. 5:14);

ander kan nog sê dat die natuur hulle gehoorsaam het soos Elia wat op Karmel gebid het vir vuur uit die hemel (1 Kon. 17:38);

ander kan selfs sê dat hulle mense uit die dood opgewek het soos Elia die seun van die weduwee van Sarfat (1. Kon. 17:23).

Maar sélf uit die dood opstaan...

dit is die teken dat Hy waarlik die Christus is,

 die beloofde Verlosser wat sondaar mense uit genade met God versoen,

 die beloofde seun van Dawid wat vir ewig sal regeer.

En dit is presies wat gebeur het.

Op die derde dag na sy dood het Jesus Christus uit die dood opgestaan!

Hy was Rêrig dood – moenie dink jy kon ŉ romeinse soldaat flous met ŉ floute nie.

 Hulle het Hom begrawe omdat hy dood was.

En toe staan Hy na drie dae lewendig op uit die dood.

Daar is ŉ oorvloed eerstehandse en geloofwaardige getuies dat dit die absolute waarheid is.

Maria Magdalena en Salome, die ander Maria, ook Kleopas en sy medereisiger na Emmaus; die tien dissipels en later ook Thomas wat sy vingers in die gate van Jesus se hande gesteek het, op ŉ tyd aan meer as 500 mense saam, skryf Paulus.

Mense wat toe nog geleef het toe die Bybel geskryf is en wat toe onder kruisverhoor geneem kon word.

 Hy het aan hulle verskyn, met hulle gepraat, saam hulle geëet.

Dit was nie maar hulle verbeelding nie, dit was nie net ŉ geestelike ervaring nie.

Dit was Jesus self in liggaam en gees soos Hy self vir hulle gewys het in Luk. 24:37-43,

*37Hulle het geweldig geskrik en bang geword en gedink hulle sien 'n gees. 38Hy sê toe vir hulle: “Waarom is julle so verskrik, en waarom kom daar twyfel in julle harte? 39Kyk na my hande en my voete: dit is tog Ek self. Voel aan My en kyk! 'n Gees het tog nie vleis en bene soos julle sien dat Ek het nie.” 40**Terwyl Hy dit sê, wys Hy vir hulle sy hande en voete.* *41Toe hulle van blydskap en verwondering nog nie kon glo nie, sê Hy vir hulle: “Het julle hier iets om te eet?” 42**Hulle gee Hom toe 'n stuk gebakte vis. 43Hy het dit gevat en voor hulle oë geëet.*

En daarom, omdat Hy uit die dood opgestaan het weet ons Hy is die Verlosser, die Messias wat die slang se kop vermorsel het en die dood oorwin het.

Die Heilige Gees verklaar dit direk deur die pen van Paulus aan die Romeine (Rom. 1:4): *4op grond van sy opstanding uit die dood is Hy deur die Heilige Gees aangewys as die Seun van God wat met mag beklee is, Jesus Christus ons Here.”*

Die volkome hemelse wonderteken dat Jesus Christus die Verlosser is, die Messias wat sou kom,

is sy fisiese, historiese liggaamlike opstanding nadat Hy drie dae dood was in die graf.

En die Fariseërs? Het hulle die teken erken?

Nee, soos Jesus gesê het was hulle ŉ slegte en ŉ afvallige geslag, hulle wou niks daarvan weet nie.

Nog voor sy opstanding het hulle al gekonkel daarteen.

Die dag na Jesus begrafnis vra hulle dat Pilatus wagte by die graf sal sit want hul het onthou dat Jesus gesê het dat Hy na drie dae uit die dood opgewek sal word.

Ons moet keer dat sy dissipels die liggaam kom steel en dan lieg deur te sê dat Hy opgestaan het, sê hulle vir Pilatus. Toe verseël hulle die graf met ŉ klip en stel wagte aan om dit te bewaak. (Mat. 27:62-66).

En toe Hy in steeds tog opstaan, toe bekonkel hulle ŉ liegstorie en koop die wagte om sodat hulle sou sê dat die liggaam gesteel is. (Mat. 28:11-15).

Jesus het dit geweet en daarom het Hy hulle gewaarsku –

Die mense van Nineve het hulle bekeer op die prediking van Jona, en hulle sal *“op die oordeelsdag saam met die mense van vandag opstaan en teen hulle getuig.”*

Moenie ŉ fout maak nie –

as jy nie in Jesus Christus as enigste Verlosser glo en jou vertroue en sekerheid in Hom anker nie, dan is daar vir jou géén hoop in jou verhoor voor God, wat sekerlik voorlê nie.

Selfs al erken jy Jesus as ŉ wonderlike mens, as ŉ groot profeet soos bv. die Islam dit doen – dan sal jy self vir ewig ly in God se helse straf op jou sonde en ongeloof.

Pasop selfs vir die dwaling dat jy in Jesus kan glo en gered sal word terwyl jy nie aanvaar dat Hy fisies, histories, liggaamlik uit die dood opgestaan het nie.

(Daar is selfs predikante in party “susterskerke” – as mens dit nog so kan noem – wat dit leer en dan nog wil beweer hulle onderskryf nog ons belydenisskrifte... )

Paulus waarsku in 1 Kor. 15 dat as Jesus nie uit die dood opgestaan het nie dan sal geen mens daaruit opstaan nie.

Sonder Jesus se opstanding uit die dood sou ons die ellendigste van alle mense wees, want dan lewe ons in ŉ dwaal van valse hoop wat uiteindelik in ŉ ewige donker niks doodloop.

\*\*\*

Maar as jy glo – dan is jy in Christus en Hy in jou.

Soos Paulus skryf in Rom. 6:3-5 dat ons saam met Christus gesterf het sodat, ons ook ŉ nuwe lewe kan lei soos Christus uit die dood opgewek is.

Of in Ef. 2: 5-6, *5Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is julle gered! 6Ja, in Christus Jesus het Hy ons saam met Hom opgewek uit die dood en ons saam met Hom 'n plek in die hemel gegee,*

Dít is waarom Christene géén vrees het om dood te gaan nie. (Moet tog nooit sê jy het iemand “aan die dood afgestaan” nie – die dood kry níks, dit is verslaan, oorwin!)

Ons is opgewek uit die dood en daarom lewe ons nie meer vir onsself nie, maar vir Hom wat gesterf het en opgestaan het soos ons 2 Kor. 5:15 lees. Ons wat in Christus glo se opstandingslewe sal sigbaar wees op baie maniere:

* Die ywer en intimiteit waarmee jy jou Hemelse Vader opsoek in gebed, in sy Woord en in samekomste met ander gelowiges moet wys dat die opgestane Here in jou lewe.
* Die oorgawe waarmee jy ander in jou lewe met jou gawes in liefde dien moet wys dat die opgestane Here in jou lewe – jou liefdesdiens aan die mense in jou huis, in die gemeenskap by die skool/werk/universiteit – en ook hier in die gemeente...
* Die prioriteite in jou lewe, die besluite wat jy neem, die beginsels wat jy jou kinders leer – die dinge waaraan jy en julle gesin tyd spandeer, die manier hoe jy reageer as dinge anders loop as wat jy wou hê – dit moet wys dat die opgestane Here in jou lewe.

Hoeveel fokus jy op hierdie lewe voor die graf en hoeveel fokus jy op jou ewige opstandingslewe?

Help jy jou kinders om ook hulle tyd en fokus te rig op dit wat baie belangriker is as al die duisende aktiwiteite en geleenthede wat daar in hierdie wêreld is,

 maar niks toevoeg tot die ewige lewe na ons opstanding uit die dood nie?

* Maar netso wanneer ons seerkry en ly in hierdie ou lewe voor die graf –

of dit dinge is wat gebeur soos siekte en rampe, en of dit onreg is in misdaad, diskriminasie en selfs vervolging.

 Wanneer jy dalk al sou wou hoop opgee...

Juis dan moet ons opstandingslewe ŉ teken wees dat die anker en die bron van ons vreugde en blydskap en hoop en ywer anderkant die graf verseker is.

Die teken van Jona, die opstanding van Christus uit die dood verander ons wat in Hom glo se lewe vir ewig.

Nie net vir ons self en ons eie vrede en saligheid nie, maar ons opstandingslewe word ŉ teken vir ander –

saam in die huis, saam in die gemeente en saam in die samelewing.

Ons gedagtes, ons woorde, ons dade, ons tydsbesteding, ons prioriteite, ons opofferings ...

alles moet ŉ teken wees van Jesus Christus se Verlossing,

van sy opstanding en van ons hoop –

 ons absolute sekerheid van ons opstanding omdat ons in Hom glo!

\*\*\*

Broer en suster in die Here,

Jona was ŉ teken vir Nineve,

Jesus se opstanding uit die dood was ŉ teken vir die mense van sy tyd en

deur die getuienis van die Heilige Gees in die Bybel en in die opstandingslewens van gelowiges

is Christus se opstanding steeds ŉ teken vir elke mens wat die Bybel lees en hoor,

en deur ons opstandignslewens is sy opstanding ŉ sigbare teken vir elkeen wat op ons lewenspad kom.

 Is sy opstanding helder en duidelik sigbaar vir ander om jou?

Lewe ŉ blye opstandingslewe in alle omstandighede en

moenie ŉ enkele geleenthede laat verbygaan

om die opgestane Here in jou aan ander ten toon te stel nie,

 oral en altyd en aan almal.

Die opgestane Christus is in jou, laat dit wys in en om jou!.

Amen.